Social- og Indenrigsministeriet

Att. Tina Hansen

tha@sim.dk

cc:

p-handicap@sim.dk

Taastrup, den 20. maj 2020

**Vedr. udkast til forslag til lov om ændring af lov om social service og lov om socialtilsyn (indførelse af ret til overvågning og støtte i forbindelse hermed om natten for unge, der modtager hjælp efter § 95, stk. 3, i lov om social service i form af et kontant tilskud).**

CP Danmark takker for muligheden for at kommentere på ovennævnte lovforslag, og skal i den forbindelse gøre følgende bemærkninger:

CP Danmark er rigtig glade for og tilfredse med, at der nu endelig foreligger et konkret lovforslag, som adresserer den dybt ulykkelige situation en lille gruppe meget svært handicappede hjemmeboende unge befinder sig i. For de mennesker, som nu får mulighed til at modtage hjælp til overvågning i hjemmet, er der tale en et betydeligt fremskridt. Det gælder også muligheden for at dispensere. Det vil vi gerne kvittere for. Men vi kan også kun betragte det foreliggende, som et første skridt.

Det er således CP Danmarks klare opfattelse, at det foreliggende lovforslag langt fra løser hele det problem, som ligger til grund for lovforslaget. Der er tale om børn med meget omfattende og komplekse handicap, som passer meget dårligt til firekantede regler. En snæver tidsramme for unge på kun 23 år, er ikke tilstrækkelig. Der udover er der en gruppe svært handicappede voksne, som bor i eget hjem og passes af pårørende, hvor der også kan være behov for overvågning.

CP Danmark betragter det ligeledes, som en ødelæggende begrænsning, at den foreslåede ordning kun kan anvendes til overvågning i nattetimerne. Den målgruppe lovforslaget ønsker at imødekomme, har ikke kun behov for overvågning om natten. Der vil også være perioder i løbet at dag- og aftentimerne, hvor der vil være behov for overvågning.

Det er CP Danmarks klare opfattelse, at der inden for den økonomiske ramme på 60 mio., som indgår i finanslovsaftalen, er rigelig økonomi til at udvide målgruppen og fjerne den uhensigtsmæssige indsnævring af ordningen til kun at omfatte nattetimerne.

Konsulenthuset Deloitte konkluderer i den aslalyde de, på bestilling fra socialministeriet, har udarbejdet om problemstillingen, at den samlede målgruppe for overvågning er 145-150 personer. Med en indsnævring af målgruppen til kun at omfatte unge i alderen 18-23 år, så er den reelle målgruppe for det foreliggende lovforslag antagelig kun ca. 50 personer.

CP Danmark vil der for stærkt opfordre til, at den arbejdsgruppe, som er forudsat i finanslovsaftalen, får til opgave at monitorere og evaluere implementeringen af lovforslaget for at vurdere, om den der inden for rammerne af den økonomiske ramme er mulighed for at udvide målgruppen.

Med venlig hilsen

Mogens Wiederholt

direktør